Foto: Hina

"VEČERAS ćemo imati premijera", poručila je Ines Strenja Linić uoči sastanka Nacionalnog vijeća Mosta, koje se u srijedu ujutro ponovno sastalo uoči završnih konzultacija na Pantovčaku. Ružica Vukovac kazala je okupljenima kako se nada da će to biti Božo Petrov "jer je to zaslužio". No, nakon sastanka rekla je kako će Petrov kad-tad biti premijer te da je sada vrijeme za nestranačkog kandidata. Potvrdila je da se u MOSTu svi složili s time.



Sjednica Nacionalnog vijeća Mosta završila je oko 13.30. Najavili su izjave za javnost kasnije. Naime, u 14.30 se u Sheratonu sastaju HDZ i MOST, i nakon toga će se obratiti javnosti. Tijek sastanka možete pratiti ovdje



Most i Domoljubna koalicija moraju do konzultacija kod predsjednice Republike, koje su sazvane popodne, odlučiti tko će biti mandatar nove Vlade, inače će predsjednica imenovati privremenu Vladu i raspisati nove izbore. Kod predsjednice idu oko 17 sati.

"Palim svijeću, nek` umru"

Tekst se nastavlja ispod oglasa

Kako javlja naša novinarka pred MOST je oko 13 sati došla jedna građanka koja je zapalila svijeću.

"Glasala sam za njih i razočarana sam. Palim svijeću nek` umru. Oni su nas iznevjerili jer idu s onima koji su opljačkali Hrvatsku.", rekla nam je.



Ispred Mosta okupilo se jutros nekoliko građana koji su inzistirali da im Mostovci kažu imena svojih ljudi na koje je SDP prošlih dana navodno vršio pritisak. No, odgovor iz Mosta nije se mogao dobiti, a Strenja Linić je rekla da ti ljudi zaslužuju da ih se zaštiti.



"Oni koji su to činili jako dobro znaju tko su", rekla je. Unatoč upornom inzistiranju nije odgovorila o kome je riječ.



"Zaslužujemo znati jer su to ozbiljne optužbe. Počinjete netransparentno“, vikali su građani dok je Strnja Linić napuštala sjedište Mosta.



Novinari su tražili i da im objasni koja je razlika između koalicije i suradnje s obzirom da su potpisali da neće ni sa kim u koaliciju.



"Ovo nije klasična koalicija već sporazum o reformama. Klasičnu koaliciju čine stranke koje se slažu i oko ideoloških stvari. Mi smo se dogovorili oko reformi. To ćemo odraditi. Ljudi će to vidjeti već na početku mandata, za nekoliko mjeseci“, rekla je Strenja Linić.